I lang tid har spillerne i Eliteserien uttrykt misnøye med at matchballene varierer fra hjemmearena til hjemmearena i Norge.

Klubbenes respektive avtaler med utstyrsleverandørene har vært førende for hvilke kampballer som benyttes.

Nå innføres en felles ball.

– Ny ligaball er hovedsakelig igangsatt av klubbene med bakgrunn i sport og er ett av en rekke sportslige tiltak for å få bedre vilkår for toppfotballen, forteller Leif Øverland, administrerende direktør i NTF.

– Det er klart at dette også styrker merkevaren Eliteserien og det er ekstra hyggelig at vi sammen med kvinnefotballen innfører samme type ligaball, fortsetter Øverland.

De nye ballene kommmer i bruk fra januar 2018 for oppkjøringen til ny sesong. Den vil også bli benyttet under treningskampane på Marbella.

Lillestrøms Frode Kippe er blant dem som ønsker den nye ballen velkommen.

– Dette er noe vi spillere har ønsket lenge, og vi i Lillestrøm er fornøyde med at det ble Select som ble ball-leverandør. Vi har spilt med Select en stund, og har bare godord å si om deres baller, sier han.